b'\n_START_ARTICLE_\nCarlo Schmid\n_START_PARAGRAPH_\nCarlo Schmid (alkujaan Karl Johann Martin Heinrich Schmid, 3. joulukuuta 1896 Perpignan, Ranska \xe2\x80\x93 11. joulukuuta 1979 Bad Honnef, L\xc3\xa4nsi-Saksa) oli l\xc3\xa4nsisaksalainen sosiaalidemokraattinen poliitikko, lakimies ja kirjailija._NEWLINE_Carlo Schmid syntyi Etel\xc3\xa4-Ranskan Perpignanissa, jossa h\xc3\xa4nen W\xc3\xbcrttembergist\xc3\xa4 kotoisin ollut is\xc3\xa4ns\xc3\xa4 toimi Toulousen yliopiston professorina. Schmidin \xc3\xa4iti oli ranskalainen ja pojasta tuli t\xc3\xa4ysin kaksikielinen. Vuoden p\xc3\xa4\xc3\xa4st\xc3\xa4 Carlo Schmidin syntym\xc3\xa4st\xc3\xa4 perhe muutti Stuttgartiin, jossa Carlo Schmid k\xc3\xa4vi koulunsa ja p\xc3\xa4\xc3\xa4si ylioppilaaksi kev\xc3\xa4\xc3\xa4ll\xc3\xa4 1914. Schmid aloitti uransa asianajajana ja toimi vuodesta 1929 opettajana T\xc3\xbcbingenin yliopistossa. Toisen maailmansodan j\xc3\xa4lkeen h\xc3\xa4nest\xc3\xa4 tuli W\xc3\xbcrttemberg-Hohenzollernin osavaltion ensimm\xc3\xa4isen hallituksen muodostaja ja h\xc3\xa4n toimi my\xc3\xb6hemmin muun muassa osavaltion oikeusministerin\xc3\xa4. Saksan sosiaalidemokraattisen puolueen luottamusteht\xc3\xa4viin Schmid tuli 1945 ja nimitettiin 1949 puoluehallituksen j\xc3\xa4seneksi. Samana vuonna h\xc3\xa4net valittiin my\xc3\xb6s liittop\xc3\xa4iville, joiden ulkoasiainvaliokunnan puheenjohtajana h\xc3\xa4n toimi vuoteen 1953 saakka. H\xc3\xa4n toimi liittop\xc3\xa4ivien puhemiehist\xc3\xb6ss\xc3\xa4 1949\xe2\x80\x931966 ja 1969\xe2\x80\x931972._NEWLINE_Vuonna 1958 Schmid oli sosiaalidemokraattien ehdokkaana liittopresidentin vaalissa, mutta h\xc3\xa4visi toisella kierroksella CDU:n Heinrich L\xc3\xbcbkelle._NEWLINE_Schmid toimi liittoneuvoston osavaltiosuhteista vastaavana ministerin\xc3\xa4 (saks. Bundesminister f\xc3\xbcr Angelegenheiten des Bundesrates und der L\xc3\xa4nder) Kurt Georg Kiesingerin hallituksessa 1966\xe2\x80\x931969. Sen j\xc3\xa4lkeen Schmid vastasi kuolemaansa 1979 saakka Saksan ja Ranskan v\xc3\xa4lisist\xc3\xa4 suhteiden koordinoinnista.'